CELEX: 52015XG0120(01)
Language: hr
Date: 2015-01-20 00:00:00
Title: Zaključci Vijeća o poduzetništvu u obrazovanju i osposobljavanju

20.1.2015   
            
            
               HR
            
            
               Službeni list Europske unije
            
            
               C 17/2
            
         Zaključci Vijeća o poduzetništvu u obrazovanju i osposobljavanju
   (2015/C 17/02)
   VIJEĆE EUROPSKE UNIJE,
   PODSJEĆAJUĆI NA POLITIČKU POZADINU OVOG PROBLEMA, KAKO JE NAVEDENO U PRILOGU OVIM ZAKLJUČCIMA, TE POSEBNO NA NEDAVNI POZIV EUROPSKOG VIJEĆA „NA PROMICANJE PODUZETNIČKOG OZRAČJA I STVARANJA RADNIH MJESTA” (1),
   UZIMAJUĆI O OBZIR DEFINICIJU PODUZETNIŠTVA UPORABLJENU U PREPORUCI O KLJUČNIM KOMPETENCIJAMA ZA CJELOŽIVOTNO UČENJE IZ 2006. (2),
   NAGLAŠAVA:
   
            
               1.
            
            
               I poduzetništvo i obrazovanje prioriteti su strategije Europa 2020. za pametan, održiv i uključiv rast.
            
         
            
               2.
            
            
               Razvoj poduzetničkog stava može imati znatne dobrobiti za građane u njihovim profesionalnim i privatnim životima.
            
         
            
               3.
            
            
               Poduzetništvo u obrazovanju i osposobljavanju može potaknuti zapošljivost, samozapošljavanje i aktivno građanstvo, kao i ustanove za obrazovanje i osposobljavanje koje su otvorene prema van i prilagodljive.
            
         
            
               4.
            
            
               Poduzetništvo u obrazovanju i osposobljavanju trebalo bi za cilj imati pružanje vještina i kompetencija potrebnih za izgradnju poduzetničkog stava i poduzetničke sposobnosti svim polaznicima, bez obzira na njihov spol, društveno-ekonomsku pozadinu ili posebne potrebe.
            
         
            
               5.
            
            
               Poduzetništvo u obrazovanju i osposobljavanju polaznicima također može pružiti vještine, kompetencije i potporu koje su im potrebne za pokretanje novih poslovnih pothvata, na primjer u obliku MSP-ova i socijalnih poduzeća.
            
         
            
               6.
            
            
               Uz osnovne vještine poput pismenosti i matematičke pismenosti, poduzetništvo zahtijeva i postupan razvoj niza kompetencija, počevši od rane dobi. One, na primjer, uključuju kreativnost i inicijativnost; rješavanje problema i kritičko razmišljanje; donošenje odluka i preuzimanje rizika; prilagodljivost i ustrajnost; samodisciplinu i osjećaj odgovornosti; vodstvo i timski rad; planiranje i organizacijske sposobnosti; razumijevanje društvenog, gospodarskog i kulturnog konteksta te jezične vještine i sposobnost uvjeravanja.
            
         
            
               7.
            
            
               Poduzetničkim vještinama i kompetencijama trebalo bi se baviti na svim razinama obrazovanja i osposobljavanja te, koliko je to moguće, u cijelom kurikulumu na način koji omogućuje njihov kontinuirani razvoj, uz posvećivanje pažnje postizanju poduzetničkih ishoda učenja.
            
         
            
               8.
            
            
               Ustanove za obrazovanje i osposobljavanje trebale bi pokušati biti kreativnije i inovativnije kao odgovor na okruženje koje se ubrzano mijenja, pokretano tehnologijom, globalizacijom i promjenjivim potrebama za vještinama. Nastavnike, predavače i rukovoditelje u obrazovanju trebalo bi potaknuti na podupiranje poduzetničkih vještina, kompetencija i stavova, dok bi ustanove trebale nuditi kreativna i inovativna okružja za učenje i aktivno poticati interakciju sa širom zajednicom.
            
         
            
               9.
            
            
               Partnerstva između ustanova za obrazovanje i osposobljavanje i poduzeća, posebno MSP-ova, mogu pomoći potaknuti tješnju suradnju između svijeta obrazovanja i osposobljavanja i svijeta rada. Poduzeća i poslovne organizacije trebalo bi stoga potaknuti na podupiranje poduzetništva u obrazovanju i osposobljavanju, primjerice osiguravanjem fizičkih ili virtualnih platformi osmišljenih u cilju promicanja takvih partnerstava i učenja kroz rad.
            
         
            
               10.
            
            
               Povezivanje obrazovanja, istraživanja i inovacija u trokutu znanja, poput onoga koji podupire Europski institut za inovacije i tehnologiju (EIT), doprinosi procesu poučavanja i učenja potičući kreativno razmišljanje i inovativne stavove i pristupe koji često rezultiraju pokretanjem novih poslovnih pothvata.
            
         
            
               11.
            
            
               Aktivnosti obrazovanja i osposobljavanja na diplomskoj i doktorskoj razini, poput onih koje provode EIT-ove zajednice znanja i inovacija, također doprinose promicanju razvoja vještina povezanih s inovacijama, unapređenju upravljačkih i poduzetničkih vještina i kompetencija te mobilnosti istraživača i studenata.
            
         
            
               12.
            
            
               Neformalno i informalno učenje, kao i dobrovoljne aktivnosti, također mogu znatno doprinijeti razvoju poduzetničkih vještina, kompetencija i stavova,
            
         POZIVA DRŽAVE ČLANICE DA, U SKLADU S NACIONALNOM PRAKSOM I UZIMAJUĆI U OBZIR SUPSIDIJARNOST I INSTITUCIONALNU AUTONOMIJU:
   
            
               1.
            
            
               potaknu razvoj koordiniranog pristupa poduzetničkom obrazovanju u cijelom sustavu obrazovanja i osposobljavanja, među ostalim, primjerice, povezivanjem ministarstava obrazovanja i drugih odgovarajućih ministarstava, olakšavanjem uključivanja poduzeća i poduzetnika, kao i neprofitnog sektora, na svim razinama planiranja i provedbe (što uključuje partnerstva između ustanova za obrazovanje i osposobljavanje te poduzeća) te poticanjem posebnog vrednovanja i praćenja;
            
         
            
               2.
            
            
               promiču uključivanje poduzetničkih vještina i kompetencija i u programe inicijalnog obrazovanja nastavnika/predavača i u trajno stručno usavršavanje;
            
         
            
               3.
            
            
               potaknu sinergije između poduzetničkog obrazovanja i osposobljavanja te profesionalnog usmjeravanja kako bi se poduprlo stjecanje ključne poduzetničke kompetencije te razmotrilo pokretanje poslovnog pothvata kao prilike za karijeru;
            
         
            
               4.
            
            
               promiču i podupru inicijative učenika i studenata za pokretanje poslovnih pothvata, primjerice poticanjem stvaranja odgovarajućih okružja za učenje, pružanja dobrog profesionalnog usmjeravanja na svim razinama obrazovanja i osposobljavanja te, posebno u području visokog obrazovanja i strukovnog obrazovanja i osposobljavanja, dostupnosti mentorstva i inkubatora za one koji žele postati poduzetnici;
            
         
            
               5.
            
            
               olakšaju i potaknu uključivanje poduzetnika u proces učenja i koriste se iskustvom bivših polaznika koji su završili obrazovanje, na primjer pozivanjem poduzetnika u ustanove za obrazovanje i osposobljavanje kako bi o svojim iskustvima razgovarali s učenicima, nastavnicima i predavačima, ili stvaranjem prilika za učenje kroz rad, pripravništvo i naukovanje;
            
         
            
               6.
            
            
               kada je to moguće, služe se podacima o praćenju polaznika koji su završili obrazovanje pri ocjenjivanju kvalitete i učinkovitosti poduzetničkog obrazovanja i osposobljavanja;
            
         
            
               7.
            
            
               promiču praktična poduzetnička iskustva poput izazova kreativnosti, novoosnovanih poduzeća, simulacija poduzeća ili poduzetničkog učenja na temelju projekata, imajući na umu potrebu za pristupom prilagođenom životnoj dobi;
            
         
            
               8.
            
            
               prime na znanje rad koji je ostvarila Tematska radna skupina za poduzetničko obrazovanje;
            
         
      
         posebno u pogledu visokog obrazovanja, imajući na umu institucionalnu autonomiju:
      
   
   
            
               9.
            
            
               podupru visoka učilišta u njihovim nastojanjima na razvoju ciljanih mjera za upravljanje institucionalnim promjenama i daljnji organizacijski razvoj, posebno u pogledu promicanja stava koji je inovativniji i više okrenut poduzetništvu;
            
         
            
               10.
            
            
               promiču uporabu internetskog alata HEInnovate
                   (3) kao sredstva za podupiranje visokih učilišta u osmišljavanju učinkovitih strategija za razvoj više poduzetničkih i inovativnih sposobnosti povećanjem svijesti o pokrenutim pitanjima i izazovima te davanjem smjernica o načinima njihova rješavanja;
            
         
            
               11.
            
            
               imajući na umu načela za inovativnu doktorsku izobrazbu (4) u kojima se naglašava da je težnja izvrsnosti istraživanja od osnovne važnosti, ističe uloga znanstvenih novaka kao nositelja prijenosa znanja prema svijetu izvan akademske zajednice, naročito, i kada je to primjereno, poticanjem izlaganja doktoranada industriji i drugim relevantnim sektorima zapošljavanja, kao i stjecanje različitih prenosivih vještina, uključujući poduzetništvo, odgovarajućim osposobljavanjem ili praktičnim iskustvom;
            
         
      
         posebno u pogledu škola, strukovnog obrazovanja i osposobljavanja te obrazovanja odraslih, imajući na umu institucionalnu autonomiju:
      
   
   
            
               12.
            
            
               potaknu dostupnost usluga koje školama i ustanovama za strukovno obrazovanje i osposobljavanje te obrazovanje odraslih i pružateljima strukovnog obrazovanja i osposobljavanja te obrazovanja odraslih pomažu u pronalaženju partnera iz poslovnog svijeta te svijeta socijalnih poduzetnika;
            
         
            
               13.
            
            
               potaknu nastojanja ustanova za strukovno obrazovanje i osposobljavanje da podupru pokretanje učeničkih poslovnih pothvata razmjenom dobre prakse te jačanjem povezivanja s poduzećima i socijalnim poduzećima;
            
         
            
               14.
            
            
               promiču dostupnost programa naukovanja i pristup njima i drugim inicijativama učenja kroz rad koje imaju poduzetničku dimenziju;
            
         
            
               15.
            
            
               potaknu pružatelje obrazovanja odraslih da, kada je to moguće, poduzetničke vještine i kompetencije uključe u postojeće programe koje pružaju ili ih ponude u obliku posebnih tečajeva,
            
         POZIVA DRŽAVE ČLANICE I KOMISIJU DA, U OKVIRU SVOJIH NADLEŽNOSTI:
   
            
               1.
            
            
               razmotre, u bliskoj suradnji s Radnom skupinom za transverzalne vještine okvira „ET 2020”, izvedivost i korisnost razvoja usmjeravajućeg referentnog okvira za ključnu poduzetničku kompetenciju (5), prikazujući različite sastavnice kompetencije i koristeći se pristupom koji se temelji na ishodima učenja i razinama. To bi poduprlo koordinirani pristup između različitih razina obrazovanja i osposobljavanja te pomoglo da se u obzir uzmu ishodi neformalnog i informalnog učenja;
            
         
            
               2.
            
            
               Olakšaju razmjenu ideja i dobre prakse na nacionalnoj i europskoj razini, primjerice preko Radne skupine za transverzalne vještine okvira „ET 2020”, u cilju jačanja poduzetništva u obrazovanju i osposobljavanju;
            
         
            
               3.
            
            
               razmotre dodanu vrijednost razvoja alata za građane na europskoj razini za samoprocjenu poduzetničke kompetencije, među ostalim utvrđivanjem postoje li slični trenutačno dostupni alati;
            
         
            
               4.
            
            
               u potpunosti iskoriste potencijal koji u području potpore poduzetničkom obrazovanju nudi program Erasmus+, primjerice poticanjem uključivanja suradnje između obrazovanja i svijeta poslovanja u udruženja znanja za visoko obrazovanje te u udruženja sektorskih vještina za strukovno obrazovanje i osposobljavanje. Posebno u obzir u uzmu rezultate inicijative eksperimentiranja europske politike u vezi s praktičnim poduzetničkim iskustvima;
            
         
            
               5.
            
            
               promiču obrazovanje nastavnika/predavača u području poduzetničkih vještina i kompetencija, primjerice putem projekata koji povezuju mreže nastavnika i predavača i koji potiču doprinos stvarnih poduzetnika, ili razvojem novih programa ili resursa, među ostalim putem digitalnog i internetskog učenja;
            
         
            
               6.
            
            
               u kontekstu programa Garancija za mlade razmotre načine na koje mlade mogu usmjeriti prema poduzetničkim aktivnostima putem relevantnog osposobljavanja, poboljšanjem suradnje između ustanova za obrazovanje i osposobljavanje i svijeta rada u cilju identifikacije mladih koji bi mogli imati koristi od tog programa, promicanjem poduzetničkog učenja za sudionike u tom programu te prepoznavanjem novoosnovanih poduzeća kao mogućih karijernih puteva;
            
         
            
               7.
            
            
               razmisle o tome kako druge europske resurse, poput Europskog socijalnog fonda, mogu najbolje iskoristiti za podupiranje promicanja poduzetništva u obrazovanju i osposobljavanju;
            
         
            
               8.
            
            
               podupru suradnju između poduzetnika i ustanova za obrazovanje i osposobljavanje s ciljem razvijanja inovativnih obrazovnih rješenja, primjerice putem natjecanja i inkubatora;
            
         
            
               9.
            
            
               podupru suradnju i razmjene s mrežama i organizacijama na regionalnoj, nacionalnoj i europskoj razini, koje mogu ponuditi iskustvo i stručnost u jačanju poduzetništva u obrazovanju i osposobljavanju te u razvoju alata i metodologija osmišljenih za promicanje poduzetništva kao ključne kompetencije;
            
         
            
               10.
            
            
               uzimajući u obzir rad Stručne skupine za podatke i pokazatelje poduzetničkog učenja i kompetencije, a uz odgovarajuću uključenost Stalne skupine za pokazatelje i referentne vrijednosti, dalje razmotre korisnost i mogućnost definiranja pokazatelja poduzetničkog obrazovanja kako bi se povećala činjenična podloga i pomoglo utvrditi područja najbolje prakse;
            
         
            
               11.
            
            
               razmotre potencijal razvoja digitalnih i internetskih alata koji su besplatni i otvorenog koda i koji jačaju stjecanje poduzetničkih i inovativnih vještina i kompetencija te razmotre suradnju sa zajednicom otvorenog koda na promicanju besplatnih poslovnih alata, kao i osposobljavanja za takve alate;
            
         
      
         posebno u pogledu visokog obrazovanja, imajući na umu institucionalnu autonomiju:
      
   
   
            
               12.
            
            
               promiču sinergije unutar sektora istraživanja i inovacija u cilju poticanja inicijativa usmjerenih na razvoj i proširenje poduzetničkih vještina i kompetencija;
            
         
            
               13.
            
            
               podupru daljnji razvoj, prilagodbu i širenje alata HEInnovate kao alata za poduzetnička i inovativna visoka učilišta, uzimanjem u obzir konkretnih činjenica prikupljenih njegovom uporabom u onim visokim učilištima koja su odlučila sudjelovati, uporabom nalaza nacionalnih analiza OECD-a te olakšavanjem redovitih razmjena s državama članicama i dionicima iz visokih učilišta;
            
         
            
               14.
            
            
               pozovu EIT da razmotri potencijal svoje oznake „potvrđeni inovator i poduzetnik” koja se trenutačno razvija i poveže je sa svojim sveobuhvatnim planom za obrazovanje te u skladu sa svojim planom informiranja proširi rezultate, istodobno izbjegavajući bilo kakvo dodatno administrativno opterećenje;
            
         
            
               15.
            
            
               prema potrebi iskoriste poduzetnički potencijal visokog obrazovanja utvrđivanjem poticajnih čimbenika u nastavnim, izvannastavnim i institucionalnim okvirima njihovim snažnijim promicanjem na visokim učilištima te na drugim razinama obrazovanja i korištenjem relevantnim studijama o podupiranju tog potencijala;
            
         
            
               16.
            
            
               uzmu u obzir ulogu i utjecaj koje ima Forum sveučilišta i poduzeća, a posebno preporuku njegova poduzetničkog stupa, u cilju razvoja inovativnih pristupa i poticanja razmjene o temama povezanima s poduzetništvom na mjestu na kojemu se susreću sveučilišta i poslovni svijet;
            
         
      
         posebno u pogledu škola, strukovnog obrazovanja i osposobljavanja te obrazovanja odraslih, imajući na umu institucionalnu autonomiju:
      
   
   
            
               17.
            
            
               razmotre potencijal inicijative Entrepreneurship360 kao alata za podupiranje škola i ustanova za strukovno obrazovanje i osposobljavanje u utvrđivanju njihovih poduzetničkih snaga i slabosti te djelovanju s obzirom na njih;
            
         
            
               18.
            
            
               podupru umrežavanje nastavnika/predavača te razvoj projekata u poduzetničkom obrazovanju, primjerice kroz platforme eTwinning i EPALE;
            
         
            
               19.
            
            
               razmotre potencijal Europskog poslovnog foruma o strukovnom osposobljavanju, posebno uzimajući u obzir njegove ishode i preporuke u pogledu poduzetništva, prema potrebi;
            
         
            
               20.
            
            
               u okviru Europskog saveza za naukovanje potaknu inicijative za razvoj i proširenje poduzetničkih vještina i kompetencija u kontekstu programa naukovanja i drugih programa učenja kroz rad,
            
         PRIMA NA ZNANJE NAMJERU KOMISIJE DA:
   
            
               1.
            
            
               obogati činjeničnu podlogu o poduzetničkom obrazovanju putem relevantnih studija, poput tematske analize Eurydice planirane za 2015.;
            
         
            
               2.
            
            
               izvijesti o dosegu i učinku alata HEInnovate i njegovoj metodologiji do prve polovice 2016. te izradi relevantne preporuke za njegov daljnji razvoj,
            
         POZIVA KOMISIJU DA:
   osigura potrebnu unutarnju koordinaciju kako bi sva područja obrazovanja i osposobljavanja bila uključena u daljnje aktivnosti slijedom ovih zaključaka.
   
      (1)  Vidjeti dok. EUCO 79/14, stranica 15. završni stavak.
   
      (2)  Za potrebe ovog teksta termin „poduzetništvo” rabi se u značenju „inicijativnosti i poduzetništva” kako su definirani u Preporuci iz 2006. godine i odnosi se na „sposobnost pojedinca da ideje pretvori u djelovanje. Uključuje kreativnost, inovaciju i preuzimanje rizika, kao i sposobnost planiranja projekata i upravljanja njima s ciljem ostvarivanja ciljeva. Time se pruža potpora pojedincu, ne samo u njegovu svakodnevnom životu kod kuće i u društvu, već i na radnom mjestu, omogućujući mu da bude svjestan konteksta svojega rada te da iskoristi prilike, a k tome je i temelj za specifičnije vještine i znanje koji su potrebni onima koji uspostavljaju socijalnu ili komercijalnu aktivnost ili joj doprinose. To bi trebalo uključivati svijest o etičkim vrijednostima te promicati dobro upravljanje.”.
   
      (3)  https://heinnovate.eu/intranet/main
   
      (4)  Kako su podržana u zaključcima Vijeća iz studenoga 2011. o modernizaciji visokog obrazovanja (SL C 372, 20.12.2011., str. 39. stavak 10.).
   
      (5)  U kontekstu okvira ključnih kompetencija kako je naveden u Preporuci Europskog parlamenta i Vijeća iz 2006. (SL L 394, 30.12.2006.).
   
      PRILOG
      Politička pozadina
      
                  1.
               
               
                  Preporuka Europskog parlamenta i Vijeća od 18. prosinca 2006. o ključnim kompetencijama za cjeloživotno učenje (1).
               
            
                  2.
               
               
                  Zaključci Vijeća od 12. svibnja 2009. o strateškom okviru za europsku suradnju u području obrazovanja i osposobljavanja („ET 2020”) (2).
               
            
                  3.
               
               
                  Zaključci Vijeća i predstavnika vlada država članica, koji su se sastali unutar Vijeća, od 26. studenoga 2009. o razvoju uloge obrazovanja u potpuno funkcionalnom trokutu znanja (3).
               
            
                  4.
               
               
                  Zaključci Vijeća od 16. ožujka 2010. o strategiji Europa 2020.
                      (4).
               
            
                  5.
               
               
                  Zaključci Vijeća o modernizaciji visokog obrazovanja (5).
               
            
                  6.
               
               
                  Preporuka Vijeća od 20. prosinca 2012. o priznavanju neformalnog i informalnog učenja (6).
               
            
                  7.
               
               
                  Zaključci Vijeća od 20. svibnja 2014. o promicanju poduzetništva mladih u svrhu jačanja socijalne uključenosti mladih (7).
               
            
                  8.
               
               
                  Zaključci Vijeća od 20. svibnja 2014. o učinkovitom obrazovanju nastavnika (8).
               
            
                  9.
               
               
                  Zaključci Europskog vijeća od 26. i 27. lipnja 2014., posebno Prilog I.: Strateški program za Uniju u vrijeme promjena
                      (9);
               
            i
      
                  1.
               
               
                  Komunikacija Komisije Europskom parlamentu, Vijeću, Europskom gospodarskom i socijalnom odboru te Odboru regija Promišljanje obrazovnih aktivnosti: Ulaganje u vještine za bolje socijalne i ekonomske učinke
                      (10), studeni 2012.
               
            
                  2.
               
               
                  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija o Akcijskom planu za poduzetništvo 2020. – Ponovno buđenje poduzetničkog duha u Europi
                      (11), siječanj 2013.
               
            
         (1)  SL L 394, 30.12.2006., str. 10.
      
      
         (2)  SL C 119, 28.5.2009., str. 2.
      
      
         (3)  SL C 302, 12.12.2009., str. 3.
      
      
         (4)  7586/10.
      
         (5)  SL C 372, 20.12.2011., str. 36.
      
      
         (6)  SL C 398, 22.12.2012., str. 1.
      
      
         (7)  SL C 183, 14.6.2014., str. 18.
      
      
         (8)  SL C 183, 14.6.2014., str. 22.
      
      
         (9)  EUCO 79/14, str. 15.
      
         (10)  14871/12 + ADD od 1 do 8.
      
         (11)  COM(2012) 795 završna verzija.